Įvadas

2021–2027 m. daugiametė finansinė programa (DFP) yra ES ekonominės politikos sistemos pagrindas – ši jos funkcija šiandien svarbi kaip niekada anksčiau. ES biudžetas sustiprins ES atsaką į COVID-19 pandemiją. Jis padės įveikti dabartinę ekstremaliąją sveikatos situaciją, paspartinti atsigavimą, nurodyti mūsų ekonomikai ir visuomenei kryptį, kad ateityje jos taptų tvaresnės, labiau skaitmeninės ir atsparesnės, ir sustiprinti ES geopolitinį vaidmenį.

Per ateinančius septynerius metus šiems uždaviniams spręsti iš ES biudžeto bus skiriamos beprecedentės finansavimo sumos. Kartu su „Next Generation EU“ – 750 mlrd. EUR vertės ekonomikos gaivinimo priemone – 2021–2027 m. DFP sudaro daugiau kaip 1,8 trln. EUR. Tai beveik dvigubai daugiau nei 2014–2020 m. biudžetas ir tai yra didžiausias investicijų paketas, kada nors finansuotas ES biudžeto lėšomis.

Europos Komisija yra tvirtai įsipareigojusi užtikrinti, kad 2021–2027 m. DFP būtų įgyvendinama visapusiškai laikantis aukščiausių finansų valdymo standartų, jos pagrindinių tikslų būtų siekiama kuo veiksmingiau ir ji būtų naudinga visiems ES piliečiams. Kitaip tariant, Komisija daugiausia dėmesio skirs ES biudžeto vykdymo rezultatams. Šiam tikslui pasiekti itin svarbus patikimas veiklos peržiūros planas. Šis planas apima visas priemones ir procedūras, kurių reikia tikslams nustatyti ir pažangai jų siekiant vertinti ir stebėti. Jis apima visas ES programas, įskaitant tas, kurios finansuojamos pagal programą „Next Generation EU“.

ES biudžetui skirtas veiklos peržiūros planas grindžiama tvirtu pagrindu: EBPO padarė išvadą, kad į rezultatus orientuoto biudžeto sudarymo sistemą pagal 2014–2020 m. DFP EBPO šalys įvertino kaip geriausią. Tačiau ES biudžetas kinta taip, kad patenkintų naujus poreikius besikeičiančiame pasaulyje, taip pat kinta ir jo veiklos peržiūros sistemai keliami reikalavimai.

Šiame komunikate išdėstomos pagrindinės veiklos peržiūros plano ypatybės ir funkcijos. Jame paaiškinama, kaip surinkta informacija padės siekti ES politinių tikslų, stiprinti gebėjimą lanksčiai reaguoti į nenumatytas neatidėliotinas situacijas, užtikrinti atskaitomybę ir sudaryti sąlygas ES veiksmingai bendrauti su suinteresuotaisiais subjektais ir piliečiais ES biudžeto klausimais ir apie tai, kaip juo suteikiama pridėtinės vertės ES piliečių gyvenimui.

Šiuolaikiško ir patikimo veiklos peržiūros plano Komisija viena įgyvendinti negali. Siekiant padidinti ES programų veiksmingumą ir skaidrumą reikia derinti pastangas, ir Komisija labai palankiai vertina tai, kad Europos Parlamentas, Taryba, Europos Audito Rūmai ir valstybės narės vis daugiau dėmesio skiria veiklos rezultatams. Dirbdami išvien padėsime užtikrinti, kad būtų išnaudotos visos šio beprecedenčio dydžio ir užmojo ES biudžeto teikiamos galimybės.

Vykdant biudžetą didžiausias dėmesys – veiklos rezultatams

Svarbi biudžeto vykdymo dalis – užtikrinti, kad pinigai būtų leidžiami visapusiškai laikantis visų taikomų taisyklių. ES biudžetui taikomos griežtos apsaugos priemonės nuo sukčiavimo, interesų konfliktų ir dvigubo finansavimo. Pagal 2021–2027 m. DFP šios kontrolės priemonės sustiprintos. Komisija yra visapusiškai įsipareigojusi laikytis aukščiausių finansų valdymo standartų, be kita ko, imtis ryžtingų veiksmų ištaisyti pasitaikančias klaidas ir visiškai netoleruoti sukčiavimo, interesų konfliktų ir kitų sunkių pažeidimų. Tai yra pasitikėjimo ES biudžetu pagrindas.

Be to, labai svarbu, kad leidžiamos lėšos iš tikrųjų padėtų spręsti kylančius uždavinius ir duotų laukiamų rezultatų vietoje. Skirtingomis išlaidų programomis to siekiama įvairiai, nelygu, kokie jų konkretūs tikslai ir kaip lėšos yra leidžiamos (žr. pavyzdžius 1 langelyje . Tačiau pagrindinis Komisijos prioritetas, kurio ji siekia ir toliau sieks vykdydama visus ES biudžeto lėšomis remiamus intervencinius veiksmus – užtikrinti apčiuopiamus rezultatus ir teigiamus pokyčius piliečių ir kitų paramos gavėjų gyvenime. Pateikti šią informaciją atvirai ir skaidriai yra esminis Komisijos atskaitomybės bruožas.

Rezultatams jau dabar skiriamas pagrindinis dėmesys vykdant ES biudžeto lėšomis finansuojamą veiklą ir šis požiūris toliau plėtojamas 2021–2027 m. laikotarpiu. Vienas iš pavyzdžių – Ekonomikos gaivinimo ir atsparumo didinimo priemonė – didžiausia 2021–2027 m. laikotarpio programa. Ekonomikos gaivinimo ir atsparumo didinimo priemonės struktūra yra orientuota į veiklos rezultatus, nes mokėjimai yra aiškiai susieti su tuo, ar valstybės narės pasiekia tarpines ir siektinas reikšmes, susijusias su pagal priemonę finansuojamomis nacionaliniuose ekonomikos gaivinimo ir atsparumo didinimo planuose nustatytomis investicijomis. Jau 2014–2020 m. sanglaudos politikoje buvo numatytas veiklos lėšų rezervas, kuris buvo paskirstytas 2019 m. remiantis veiklos rezultatų peržiūra. 2021–2027 m. ši sąsaja su veiklos rezultatais plėtojama toliau. Iš pradžių bus programuojamos tik 2021–2025 m. skirtos lėšos. Paskutiniais dvejais metais pusės įsipareigojimų asignavimai bus skiriami remiantis laikotarpio vidurio peržiūra. Atliekant peržiūrą bus įvertinti programų prioritetai ir tikslai bei iki 2024 m. pabaigos padaryta pažanga, atsižvelgiant į socialinės ir ekonominės padėties pokyčius, 2024 m. konkrečioms šalims skirtose rekomendacijose nustatytus naujus uždavinius, taip pat į įgytą patirtį ir kitus veiksnius.

Šiuolaikiškam ES biudžetui – šiuolaikiškas veiklos peržiūros planas

Savo intervencinius veiksmus, nesvarbu, ar tai būtų pasiūlymai dėl teisėkūros procedūra priimamų aktų, ar išlaidų programos, Komisija grindžia patikimais įrodymais ir tiksliu aprašu, ko ir kaip ketinama pasiekti intervenciniu veiksmu. Neseniai priimtame komunikate dėl geresnio reglamentavimo Komisija šią sistemą dar sustiprino nustatydama svarbias naujas ypatybes, pavyzdžiui, susijusias su konsultacijomis su suinteresuotaisiais subjektais, pastangomis paprastinti reikalavimus ir mažinti jų vykdymo naštą, tvarumo klausimų integravimu į geresnio reglamentavimo politiką ir strateginio prognozavimo įtraukimu į politikos formavimą.

ES biudžetui skirtas šiuolaikiškas veiklos peržiūros planas turi būti grindžiamas: a) programų rengimo būdų, siekiant spręsti nustatytus uždavinius pagal joms iškeltus tikslus, aiškumu ir skaidrumu ir b) prasminga ir patikima sistema, kuri leistų įvertinti pažangą siekiant tikslų ir prireikus imtis veiksmų.

Aiškūs tikslai

Kai uždavinys apibrėžiamas ir tampa aišku, kad tą uždavinį geriausia spręsti ES lygmeniu, reikia nustatyti aiškius tikslus. Pagal išlaidų programą bus finansuojami intervenciniai veiksmai, kuriais padedama siekti šių tikslų ir sprendžiami pagrindiniai uždaviniai. Todėl aiškiai apibrėžti tikslai yra labai svarbūs tiek rengiant išlaidų programas, tiek vertinant jų veiklos rezultatus. Atsižvelgiant į jų svarbų vaidmenį, šie tikslai įtvirtinti atitinkamuose kiekvienos ES išlaidų programos teisės aktuose.

Prie jų pridedamuose programų ir veiklos rezultatų aprašuose išdėstytos pagrindinės kiekvienos 2021–2027 m. DFP ES išlaidų programos ypatybės, t. y. uždaviniai, kuriuos reikia spręsti, taip pat nurodyta, kodėl intervencija ES lygmeniu gali suteikti pridėtinės vertės, programos tikslai ir intervencinių veiksmų, kuriuos ji finansuos, kad padėtų pasiekti tuos tikslus, rūšys.

Prasmingi rodikliai